Эгіна (востраў)

Эгіна () — востраў у Эгейскім моры. Уваходзіць у склад Грэцыі. Агульная плошча — 87,41 км². Насельніцтва — 13056 чал. (2011).

 Прырода 
Востраў Эгіна месціцца ў Сараніцкім заліве на захадзе Эгейскага мора ў 19 км на паўднёвы захад ад Афінаў. Мае вулканічнае паходжанне, сфарміраваўся каля 4 — 1 млн гадоў таму. Даўжыня з захаду на ўсход — 12,8 км. Найбольшая шырыня з поўначы на поўдзень — 11,3 км. Найвышэйшы пункт — гара Орас (532 м). Берагі крутыя, скалістыя. Толькі на захадзе маецца заліў з нізкімі берагамі, прыдатны для заходу суднаў.

Клімат субтрапічны міжземнаморскі. У зімовыя месяцы сярэдняя тэмпература рэдка апускаецца ніжэй за 6 °C, улетку паднімаецца да 31 °C. Сярэднегадавая колькасць ападкаў — 402 мм.

У мінулым на Эгіне меўся хваёвы лес. У нашы дні пераважаюць зараснікі ксерафітаў, маюцца штучныя насаджэнні дубоў і кіпарысаў. Фаўна прадстаўлена птушкамі, казуркамі, грызунамі.

 Гісторыя 
Паводле старажытнагрэчаскай міфалогіі, востраў першапачаткова зваўся Энонэ. Тут нарадзілася Эгіна, выкрадзеная Зеўсам. Ад іх сувязі нарадзіўся Эак, першы валадар Энонэ і дзед знакамітага героя Ахіла. Ён пераназваў востраў у гонар сваёй маці.

Археолагі выявілі, што Эгіна была населена ў неаліце, каля 3 тысячагоддзя да н.э. З 2 тысячагоддзя да н.э. назіраўся росквіт мясцовай культуры, звязаны з развіццём Мікенскай цывілізацыі. У пачатку 1 тысячагоддзя да н.э. была населена дарыйцамі. Эгінскі поліс набыў найбольшую магутнасць у VII — сярэдзіне V стст. да н.э. дзякуючы свайму флоту, які падтрымліваў гандаль з іншымі землямі Грэцыі, Егіптам і Фінікіяй. Эгінцы ўдзельнічалі ў бітве ля Саламіна з персамі. Срэбраныя манеты Эгіны з выявай чарапахі карысталіся попытам ва ўсёй Грэцыі. У 459 г. да н.э. Эгіну захапілі афіняне, якія зруйнавалі ўмацаванні і ўсталявалі кантроль над флотам.

Пазней Эгіна трапляла пад уладу македонцаў, рымлян, візантыйцаў, венецыянцаў, туркаў. У 1827—1829 гг., падчас грэчаскай вызваленчай вайны, выконвала функцыю сталіцы Грэцыі.

 Эканоміка 
На востраве Эгіна маюцца 2 парты, якія злучаюць яго з іншымі портамі Грэцыі, у тым ліку Афінамі.

Асноўныя галіны эканомікі — кабатажнае суднаходства, традыцыйнае рамяство, рыбалоўства, абслугоўванне турыстаў. Востраў знакаміты вытворчасцю фісташак.

 Славутыя мясціны 
Эгіну наведваюць аматары антычнасці і традыцыйнай грэчаскай культуры. Найбольш адметныя славутыя мясціны вострава:
 Пагорак Калона — найбольш старажытнае населенае месца Эгіны. Рэшткі старажытнага храма Апалона. Каля пагорка працуе археалагічны музей.
 Добра захаваныя рэшткі антычнага храма Афея, пабудаванага ў VI ст. да н.э. Каля храма працуе музей.
 Вёска Палеяхора. У сярэднявеччы выконвала функцыю адміністрацыйнага цэнтра вострава. Захаваліся пабудовы XIV—XVIII стст.
 Вежа Маркелас. Пабудавана ў 1802 г. У 1827—1829 гг. у ёй працаваў урад Грэцыі.
 Праваслаўны жаночы манастыр Агіяс-Нектарыяс.
 Шпіталь для дзікіх жывёл, куды накіроўваюць хворых дзікіх жывёл з усёй Грэцыі.

 Спасылкі 
 aegina.com.gr
 Aegina Island, Greece
 About the history of Aegina island, Greece
 Aegina Island Geologic History

Эгіна
Эгіна
Эгіна